text: vandkanon
  
  publiceret: 2023-01-24 16:43:19+01:00
  En vandkanon er et brandmateriel bestående af et kraftigt strålerør oftest monteret på toppen af en automobildrejestige. Vandkanoner bruges også i landbruget til markvanding og tidligere også til spredning af gylle.
  I visse lande bruges vandkanoner desuden til at sprede demonstrationer. I Danmark har politiet også pansrede højmobile vandkanoner, men disse er ikke et magtmiddel. Dansk politi benytter alene vandkanonerne til at slukke brande og rydde barrikader, selvom køretøjerne er magen til dem, der i udlandet bruges til at sprede demonstrationer.
  Brandvæsenets vandkanoner bruges primært til at slukke store brande, der kræver meget høje vandmængder eller i situationer, hvor det er for farligt at indsætte brandmandskab. Det kan eksempelvis være ved brande i siloer og tankvogne.
  Vandkanoner kan være mobiler enheder, der bæres frem og sættes på jorden, ofte fastholdt af sandsække eller jordspyd. De kan også være fastmonteret på brandkøretøjer, fx på toppen af en drejestige eller på taget af en vandtankvogn. Der findes også fjernstyrede robot-vandkanoner, der kan indsættes i særligt farlige områder, helt uden risiko for brandmandskabet.
  En normal C-brandslange betjent af én brandmand kan yde 200 liter vand i minuttet, hvorimod en mobil vandkanon kan yde over 2.400 liter i minuttet.